P6_TA(2005)0082

Szaúd-Arábia

Az Európai Parlament állásfoglalása Szaúd-Arábiáról

Az Európai Parlament,

- tekintettel a korábbi, Szaúd-Arábiáról szóló és 1996. január 18-án elfogadott állásfoglalására [1], valamint a ENSZ Emberi Jogi Bizottságának Genfben tartott éves találkozóiról szóló állásfoglalásaira (2000-2005),

- tekintettel a Perzsa-öböl menti államokkal (beleértve Jement is) fennálló kapcsolatokért felelős küldöttsége tagjainak 2005. február 7- 12. közötti munkalátogatására,

- tekintettel az ENSZ-nek a nőkkel szembeni megkülönböztetés minden formájának felszámolásáról szóló egyezménye (CEDAW) Szaúd-Arábia által történő ratifikálására 2004 októberében, különösen az egyezménynek a politikáról és a közéletről szóló 7. cikkére,

- tekintettel eljárási szabályzata 115. cikkének (5) bekezdésére,

A. mivel Szaúd-Arábia első helyhatósági választása 2005. február 10-én kezdődött Rijadban és 2005. április 21-ig tart, és mivel ez az első országos választás az ország történelme során,

B. mivel a helyhatósági tanácsok tagjainak felét választják, míg másik felét még mindig a király jelöli ki,

C. mivel a nők ki vannak zárva a szavazásból annak ellenére, hogy a választási törvény egyértelműen rendelkezik a nők részvételéről az "állampolgár" szó arab megfelelőjét használva, amellyel mind a férfiakra, mind a nőkre mint szavazásra jogosultakra hivatkozik,

D. mivel számos szaúd-arábiai hatóság kinyilvánította, hogy a jövőben a nők is jogosultak lesznek a szavazásra,

E. mivel a nők Szaúd-Arábiában továbbra is a diszkrimináció számos formájával kénytelenek szembesülni a magán- és a közéletben,

F. különös aggodalmát fejezve ki a körülmények miatt, amelyekkel a migráns munkavállalók, különösen a háztartási alkalmazottként alkalmazott nők szembesülnek,

1. üdvözli az Európai Parlament küldöttsége jelenlétében lezajlott első országos választást Szaúd-Arábiában, és azt a társadalmi és politikai reform irányába tett kedvező lépésnek tekinti; sajnálatát fejezi ki azonban, hogy a nők nem vehetnek részt a választásokon;

2. emlékezteti a hatóságokat a nőkkel szembeni megkülönböztetés minden formájának felszámolásáról szóló egyezmény (CEDAW) szerinti kötelezettségükre, melynek Szaúd-Arábia is tagja; szolidaritását fejezi ki minden szaúdival, akik várakozással tekintenek arra, hogy az összes állampolgár a választási folyamat részese lehessen; felszólítja a hatóságokat, hogy tegyenek meg minden megfelelő lépést a nők elleni kirekesztés és diszkrimináció kiküszöbölésére és fokozatosan növeljék a nők részvételét a döntéshozási folyamatban a férfiakéval azonos feltételekkel, és tegyék lehetővé számukra, hogy közhivatalokat tölthessenek be és a kormányzat minden szintjén minden köztisztséget elláthassanak;

3. felhívja a szaúd-arábiai kormányt, hogy szüntesse meg a nők szabad mozgására vonatkozó korlátozásokat (beleértve a gépjárművezetésre vonatkozó tilalmat), valamint a munkavállalási lehetőségeikre, a jogképességükre, valamint a bírósági eljárásban való képviseletükre vonatkozó korlátozásokat;

4. megismétli a halálbüntetés eltörléséről szóló felhívását és azonnali moratóriumot kér a halálbüntetések végrehajtására vonatkozóan Szaúd-Arábiában, ahol az Amnesty International szerint 2004-ben 31 kivégzés történt;

5. felszólítja a hatóságokat, hogy tegyenek lépéseket a munkakörülmények és a bevándorló munkaerővel való bánásmód javítására, különösen a nők esetében;

6. sajnálkozását fejezi ki a vallásszabadság hiánya miatt Szaúd-Arábiában; erőfeszítésekre ösztönzi a hatóságokat a nagyobb fokú mérséklet tanúsítása és a vallási különbségek elfogadása érdekében;

7. hangsúlyozza a terrorizmus és a fundamentalizmus elleni - az emberi jogokat és a polgári szabadságjogokat biztosító - küzdelem jelentőségét, és ez alapján kívánatosnak tartaná az Európai Unió és Szaúd-Arábia közötti kapcsolatok megerősítését;

8. felszólítja az Európai Uniót és Szaúd-Arábiát, hogy támogassák egymás erőfeszítéseit az izraeli palesztin viszály kielégítő megoldásában;

9. felszólítja a Tanácsot és a Bizottságot, hogy vesse fel ezeket a kérdéseket a következő, az EU és az Öböl-menti Együttműködési Tanács között tartandó közös gyűlésen és miniszteri találkozón;

10. sürgeti az Európai Unió intézményeit, hogy növeljék jelenlétüket a térségben és erősítsék a munkakapcsolatot Szaúd-Arábiával a rijadi küldöttség forrásainak növelése, valamint az Európai Unió külügyi biztosának és/vagy az Európai Unió közös kül- és biztonságpolitika főképviselőjének a királyságba történő mielőbbi látogatása révén;

11. utasítja elnökét, hogy továbbítsa ezt az állásfoglalást a Tanácsnak, a Bizottságnak, az ENSZ emberi jogi főbiztosának, Abdullah Ibn Abdul Aziz királyi hercegnek, Szaúd-Arábia kormányának és a szaúd-arábiai nemzeti párbeszéd központ főtitkárának.

[1] HL C 32., 1996.2.5., 98. o.

--------------------------------------------------